Skok godine (skijaški skokovi)
Skok godine jest godišnja nagrada koja se od 2002. dodjeljuje skijašu-skakaču s najvećom ukupnom dužinom, koja se dobije kad se saberu sve dužine koje je skakač postigao na svakom pojedinačnom takmičenju Svjetskog kupa u toku kalendarske godine. Sponzor nagrade jest aviokompanija Scandinavian Airlines (SAS). Spomenuta ukupna godišnja dužina pretvara se u tzv. nagradne milje (tj. koliko metara toliko nagradnih milja). Glavna nagrada jest aviokarta za putovanje na neko odredište čija je udaljenost od države iz koje je dobitnik približna vrijednosti ukupne dužine skokova pretvorene u nagradne milje. Karta važi do kraja sljedeće kalendarske godine. Idejni tvorac ove nagrade jest Tomasz Zimoch, novinar Poljskog radija. Od 22 izdanja "Skoka godine" rekordnim se pokazalo ono za 2023. godinu. Dobitnik nagrade, Stefan Kraft, preskočio je ukupno 9022,5 m i prvi je koji je prešao granicu od 9000 m. Drugoplasirani Halvor Egner Granerud preskočio je 8794 m, a trećeplasirani Andreas Wellinger 8582,5 m.. Najviše puta – četiri – nagradu je dobio Peter Prevc (2013–2016). On je i jedini četverostruki uzastopni dobitnik.